CELEX: 32010D0642
Language: sk
Date: 2010-10-25 00:00:00
Title: 2010/642/EÚ: Rozhodnutie Komisie z  25. októbra 2010 , ktorým sa povoľuje metóda určovania triedy kvality jatočných tiel ošípaných v Grécku [oznámené pod číslom K(2010) 7230]

26.10.2010   
            
            
               SK
            
            
               Úradný vestník Európskej únie
            
            
               L 280/60
            
         ROZHODNUTIE KOMISIE
   z 25. októbra 2010,
   ktorým sa povoľuje metóda určovania triedy kvality jatočných tiel ošípaných v Grécku
   [oznámené pod číslom K(2010) 7230]
   (Iba grécke znenie je autentické)
   (2010/642/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. m) v spojení s jeho článkom 4,
   keďže:
   
               (1)
            
            
               V bode B.IV ods. 1 prílohy V k nariadeniu (ES) č. 1234/2007 sa ustanovuje, že obsah chudého mäsa sa na klasifikáciu jatočných tiel ošípaných musí odhadovať metódou na určovanie tried kvality povolenou Komisiou, ktorej metódami môžu byť len štatisticky overené metódy odhadu, ktoré sa zakladajú na fyzickom meraní jednej alebo viacerých anatomických častí jatočného tela ošípanej. Metódy na určovanie tried kvality sa povoľujú, len ak neprekročia maximálnu toleranciu štatistickej chyby odhadu. Táto tolerancia sa vymedzuje v článku 23 ods. 3 nariadenia Komisie (ES) č. 1249/2008 z 10. decembra 2008, ktorým sa ustanovujú podrobné pravidlá uplatňovania stupníc Spoločenstva pri klasifikácii jatočných tiel hovädzieho dobytka, ošípaných a oviec a nahlasovaní ich cien (2).
            
         
               (2)
            
            
               Grécko požiadalo Komisiu o povolenie jednej metódy na určovanie tried kvality jatočných tiel ošípaných zbavených kože. Tento členský štát predložil podrobný opis jednotného spôsobu, ktorým sa jatočné telá zbavujú kože, v prvej časti protokolu ustanoveného v článku 23 ods. 4 nariadenia (ES) č. 1249/2008 a výsledky skúšobnej rozrábky v druhej časti daného protokolu. Oba protokoly sa ostatným členským štátom predložili v rámci Riadiaceho výboru pre spoločnú organizáciu trhu s poľnohospodárskymi výrobkami v rokoch 2008, 2009 a 2010.
            
         
               (3)
            
            
               Na základe posúdenia tejto žiadosti sa dospelo k názoru, že podmienky na povolenie tejto metódy na určovanie triedy kvality sú splnené. Táto metóda na určovanie triedy kvality by sa preto mala v Grécku povoliť.
            
         
               (4)
            
            
               Členské štáty môžu v súlade s bodom B.III druhým odsekom prílohy V k nariadeniu (ES) č.1234/2007 získať oprávnenie pre úpravu jatočných tiel ošípaných, ktorá sa líši od štandardnej úpravy definovanej v prvom odseku uvedeného bodu okrem iného v prípadoch, keď sa bežná obchodná prax na ich území líši od uvedenej štandardnej úpravy.
            
         
               (5)
            
            
               Grécko Komisii špecifikovalo, že podľa obchodnej praxe sa na niektorých bitúnkoch v Grécku vyžaduje, aby sa z jatočných tiel ošípaných odstránili nielen jazyk, štetiny, paznechty, pohlavné orgány, obličkový tuk, obličky a bránica, ako sa vyžaduje v prvom odseku, ale aby sa z nich odstránila aj koža. Táto úprava, ktorá sa líši od štandardnej úpravy, by sa teda v Grécku mala povoliť.
            
         
               (6)
            
            
               Nepovoľujú sa žiadne úpravy prístroja alebo metódy na určovanie triedy kvality, s výnimkou úprav novým rozhodnutím Komisie prijatým na základe nadobudnutých skúseností. Z tohto dôvodu je možné zrušiť súčasné povolenie.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO ROZHODNUTIE:
   Článok 1
   Na základe bodu B. IV ods. 1 prílohy V k nariadeniu (ES) č. 1234/2007 sa na určovanie triedy kvality jatočných tiel ošípaných zbavených kože v Grécku týmto povoľuje používanie tejto metódy: prístroj s názvom Hennessy Grading Probe (HGP 4) a metóda odhadu s ním súvisiaca; podrobné informácie o tomto prístroji a metóde sa uvádzajú v prílohe.
   Článok 2
   Bez ohľadu na štandardnú úpravu ustanovenú v bode B.III prvom odseku prílohy V k nariadeniu (ES) č. 1234/2007 sa jatočné telá ošípaných v Grécku môžu pred určením hmotnosti a triedy kvality jednotným spôsobom zbaviť kože. S cieľom určiť predbežnú cenu jatočných tiel ošípaných na porovnateľnom základe sa zaznamenaná hmotnosť jatočného tela za tepla upraví na základe tohto vzorca:
   hmotnosť jatočného tela za tepla = 1,05232 × hmotnosť jatočného tela zbaveného kože.
   Článok 3
   Úpravy prístroja alebo metódy na určovanie triedy kvality nie sú povolené.
   Článok 4
   Toto rozhodnutie je určené Helénskej republike.
   
      V Bruseli 25. októbra 2010
      
         
            Za Komisiu
         
         Dacian CIOLOŞ
         
            člen Komisie
         
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 337, 16.12.2008, s. 3.
   
      PRÍLOHA
      
         METÓDA URČOVANIA TRIEDY KVALITY JATOČNÝCH TIEL OŠÍPANÝCH V GRÉCKU
      
      
                  1.
               
               
                  Určovanie triedy kvality jatočných tiel ošípaných zbavených kože sa vykoná pomocou prístroja s názvom Hennessy Grading Probe (HGP 4).
               
            
                  2.
               
               
                  Súčasťou prístroja je sonda s priemerom 5,95 milimetra (a 6,3 milimetra na ostrí nachádzajúcom sa na vrchole sondy), ktorá obsahuje fotodiódu (Siemens LED typu LYU 260-EO) a fotodetektor typu Silonex SLCD-61N1 a ktorej operačná vzdialenosť je od 0 do 120 milimetrov. Výsledky meraní sa pomocou samotného prístroja HGP 4 alebo pripojeného počítača prepočítajú na odhadovaný obsah chudého mäsa.
               
            
                  3.
               
               
                  Obsah chudého mäsa v jatočnom tele sa vypočíta na základe tohto vzorca:
                  Ŷ = 62,400 – 0,495Χ1 – 0,559Χ2 + 0,129Χ3
                  
                  kde:
                  
                              Ŷ
                           
                           
                              =
                           
                           
                              odhadovaný obsah chudého mäsa v jatočnom tele v percentách,
                           
                        
                              Χ1
                              
                           
                           
                              =
                           
                           
                              hrúbka chrbtovej slaniny (bez kože) v milimetroch, pričom meranie sa vykoná v bode nachádzajúcom sa 8 centimetrov od stredovej čiary jatočného tela pri poslednom rebre,
                           
                        
                              Χ2
                              
                           
                           
                              =
                           
                           
                              hrúbka chrbtovej slaniny (bez kože) v milimetroch, pričom meranie sa vykonáva v bode nachádzajúcom sa 6 cm od stredovej čiary jatočného tela medzi tretím a štvrtým posledným rebrom,
                           
                        
                              Χ3
                              
                           
                           
                              =
                           
                           
                              hrúbka chrbtového svalu v milimetroch, pričom meranie sa vykoná súčasne s meraním Χ2 a v rovnakom bode.
                           
                        Vzorec platí pre jatočné telá s hmotnosťou od 60 do 120 kg.